पूर्व मुख्यमंत्री प्रेम कुमार धूमल ने कहा कि अटल जी हमेशा उनके मार्गदर्शक रहे हैं तथा जो भी उनसे मांगा कभी उसके लिए इंकार नहीं किया। धूमल ने अपनी स्मृतियां सांझा करते हुए बताया कि जब 1991 में आम चुनावों में आदरणीय श्री अटल बिहारी वाजपेयी ने चुनाव प्रचार के लिए आना था तो 4 जनसभाएं करनी थी लेकिन उनका हवाई जहाज कांगड़ा में लैंड नहीं हुआ जिसके चलते कांगड़ा और हमीरपुर की जनसभाएं रद्द हो गईं और मंडी व सरकाघाट में अटल जी ने 2 जनसभाएं की लेकिन चुनाव नतीजों के बाद जब अटल जी मनाली आए तो मैं उनसे मिलने मनाली पहुंच गया। उस समय अटल जी वन विभाग के विश्रामगृह में रुके हुए थे। उस समय अटल जी ने काली पैंट पहनी हुई थी और हाथ में कुत्ते का एक संगल पकड़ा हुआ था। श्री धूमल ने बताया कि उसी दौरान अटल जी की बेटी मिठाई लेकर आ गई और मुझे मिठाई देने लगी लेकिन मैंने इंकार कर दिया और अपनी नाराजगी जताते हुए कहा कि मैं अटल जी की मिठाई नहीं खाऊंगा क्योंकि अटल जी चुनाव प्रचार के दौरान मेरे संसदीय क्षेत्र में जनसभा करने नहीं आए। इस पर अटल जी ने मुस्कराते हुए कहा कि अच्छा हुआ मैं आपके चुनाव प्रचार में नहीं पहुंचा क्योंकि जहां मैं चुनाव प्रचार में गया था वहां पर प्रत्याशी हार गए। इसलिए आप मिठाई का एक पीस नहीं बल्कि 2 पीस खाओ।